《满江红 自封邱北岸渡河至汴梁》
清代·陈维崧

漭漭河声，捩柁处、怒涛千尺。绝壁下、鱼龙悲啸，水波欲立。

一派灰飞官渡火，五更霜洒中原血。问成皋、京索事如何。

都陈迹。

虫牢外，风萧瑟。廪延畔，沙堆积。试中流骋望，百忧横集。

混混且拚流日夜，芒芒不辨天南北。但望中、似见有人烟，陈桥驿。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。